《送刘彦英东还》
元代·戴良

转蓬无定在，飘飖将何之。未遽离本根，赖有回飙吹。

在昔从一离，整驾来南陲。何意十载留，竟负三年期。

上有垂白亲，下有初长儿。平生已艰瘁，况复当乱离。

及兹神武师，拓地如拾遗。遂令客行士，秋晏薄言归。

慈母既生还，弱子亦抱持。歌舞入故都，志愿幸无违。

鸿鹄游四海，鹪鹩守一枝。宁守卑栖分，不随鸿鹄飞。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲离之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。